section_heading: Ponovni povratak
paragraph_text: Ponovni povratak na scenu počinje 1983. godine obradom pjesme "Let's Stay Together" Ala Greena koja postaje hit diljem Europe. U svibnju 1984. izdaje novi album, Private Dancer. Singl "What's Love Got To Do With It" je označio najznačajniji povratak na scenu u svijetu rock glazbe. Dospio je na prvo mjesto američke top ljestvice, ostavši do današnjeg dana Tinin jedini broj jedan u SAD-u. Tina je u ono vrijeme kao 44-godišnjakinja najstarija pjevačica koja je dospjela na prvo mjesto top ljestvica. S istoga albuma 1985. objavljuje singl "Private Dancer" koji je prodan u više od 11.000.000 primjeraka. Nakon uspjeha singla "Private Dancer" prihvaća ulogu Aunty Entity, vladarice Bartertowna u filmu Pobjesnjeli Max 3 u kojem se pojavljuje njen singl "We Don't Need Another Hero". Iste godine zajedno s Mickom Jaggerom nastupa na humanitarnom koncertu Live Aid.